ঘরের মাঠের সুবিধা কাজে লাগিয়েই মঙ্গলবার গুয়াহাটিতে এশিয়ান কাপ প্লে-অফের ম্যাচে লাওসকে হারাতে বদ্ধপরিকর ভারত। অ্যাওয়ে ম্যাচে জেজে লালপেখলুয়ার গোলে জয় ছিনিয়ে নিয়েছিল স্টিভেন কনস্ট্যান্টাইনের দল। তবে হোম ম্যাচের আগে সতর্ক জাতীয় কোচ। কনস্ট্যান্টাইন বলেছেন, ‘‘অ্যাওয়ে ম্যাচে আমরা জিতলেও লাওস দারুণ লড়াই করেছিল। আমাদের সামনে কঠিন লড়াই অপেক্ষা করে রয়েছে। তবে আমার লক্ষ্য এশিয়ান কাপের চূড়ান্ত পর্বের যোগ্যতা অর্জন করা।’’
ম্যাচের আগের দিন গুয়াহাটির ইন্দিরা গাঁধী আন্তর্জাতিক অ্যাথলেটিক স্টেডিয়ামে দলকে ট্রেনিং করালেন স্টিভেন। পজেশনাল ফুটবল খেলেই লাওসের দুর্গ ভাঙতে চান তিনি। অধিনায়ক সুনীল ছেত্রীও ম্যাচ জিততে আত্মবিশ্বাসী। বলেছেন, ‘‘সমর্থকদের জন্য আমাদের জিততে হবে। অসতর্ক হওয়া চলবে না।’’ একইসঙ্গে নরওয়ের স্টেবেক এফসি-র হয়ে দুরন্ত খেলা গোলরক্ষক গুরপ্রীত সিংহকেও প্রশংসায় ভরিয়ে দেন অধিনায়ক। বলেন, ‘‘গুরপ্রীত দলের বড় ভরসা। আগের চেয়ে অনেক পরিণত হয়েছে গুরপ্রীত।’’ সাংবাদিক বৈঠকে এসে সুনীলের প্রশংসা শুনে অধিনায়ককে ধন্যবাদও জানান তিনি। গুরপ্রীত বলেছেন, ‘‘সিনিয়র গোলরক্ষক সুব্রত পালের কাছ থেকে আমি প্রচুর শিখেছি। জাতীয় দলের হয়ে নিজেকে উজাড় করে দেওয়াটা দারুণ অনুভূতি।’’